Ontvoerde sendelinge in Haiti 'leef' | Maroela Media
Die polisie in Haiti het bewyse ontvang dat die groep Amerikaanse sendelinge en hul gesinne wat sedert verlede maand in dié land gyselaar gehou word, leef.
"Ons het bewyse dat al die gyselaars lewe," het 'n bron by die nasionale polisie aan AFP gesê. Die bron het egter geen besonderhede oor die bewyse verskaf nie.
Die polisie onderhandel tans met die berugte 400 Mawozo-bende nadat die bende 16 Amerikaners en een Kanadees verlede maand buite die stad Port-au-Prince ontvoer het. Onder die ontvoerdes is ook vyf kinders, van wie die jongste maar agt maande oud is.
Die bende eis intussen $17 miljoen (sowat R248 miljoen) vir die groep se vrylating – $1 miljoen (R15 miljoen) per gyselaar.
Christian Aid Ministries, 'n organisasie sonder winsbejag in Ohio waaraan dié sendelinge verbonde is, het gesê die gyselaars is 12 volwassenes van tussen 18 en 48 jaar oud en vyf kinders tussen die ouderdomme van agt maande en 15 jaar oud. Maroela Media het vroeër berig die groep sendelinge was op pad terug van 'n weeshuis ongeveer 30 km oos van Port-au-Prince, toe hulle deur die bendelede voorgekeer is.
Die 400 Mawozo-bende het vroeër in 'n video gedreig om die sendelinge te vermoor indien daar nie aan die bende se eise voldoen word nie.
"Aangesien ek nie kry wat ek nodig het nie, sal ek hierdie Amerikaners doodmaak," het die 400 Mawozo-bende se leier, Wilson Joseph, in Haïtiaanse Kreools gesê.
Die Verenigde State het Amerikaners reeds aangeraai om nie na Haïti te reis nie weens talle ontvoerings in die land.
Bendes wat 'n groot deel van Haïti beheer, het vanjaar reeds meer as 782 ontvoerings uitgevoer met die doel om 'n losprys te eis, sê die Sentrum vir Menseregte-analise en -navorsing in Port-au-Prince.
Assistentregisseur praat oor tragedie op filmstel
Kry die Spes magte van Amerika, en bevry die gyselaars.
Alle christene moet nou bif vir die mense soos hulle vir Petrus gebid het toe hy in fie tronk gevange gehou is.